重歸宜春偶成十六韻寄朝中知己
作者：袁皓
朝代：唐

paragraphs: 水香甘似醴，知是入袁溪。
黃竹成叢密，青蘿夾岸低。
煖流鸂鶒戲，深樹鷓鴣啼。
黃犬驚迎客，青牛困臥泥。
有村皆績紡，無地不耕犂。
鄉曲多耆舊，逢迎盡杖藜。
殷勤傾白酒，相勸有黃雞。
歸老官知忝，還鄉路不迷。
直言干忌諱，權路恥依棲。
拙學趨時態，閑思與牧齊。
稻糧饒燕雀，江海溢鳧鷖。
昔共逢離亂，今來息鼓鼙。
恩仁霑品物，教化及雕題。
上貢貞元祿，曾叨寵記批。
何須歸紫禁，便是到丹梯。
珍重長安道，從今息馬嘶。